

**УРОК: Професии в служба на хората**

**Диляна Илиева, преподавател в 35 СУ „Добри Войников“ ,**

**гр. София**

**Часът е проведен в 2 „В“ клас на 9-10 януари 2017 г.**

*„ - Защо станахте пожарникар ?*

*„ - Заради сълзите , сълзите на хората , от щастие и от тъга ! Чувтсвото, което изпитваш, когато помагаш е невероятно ! “*



**Цел на урока**

*• Формиране на правилно отношение сред учениците към труда на хората;*

*• Осмисляне и осъзнаване на разликата между професиите със „стопанска“ и „нестопанска“ цел в общността;*

*• Учениците да се запознаят отблизо с реални професионалисти с различни професии, чиято работа е свързана с помощ на хората.*

****

**Очаквани резултати:***учениците ще могат да:*

* *назоват професии в служба на общността;*
* *определят характеристики на професии със „стопанска“ и „нестопанска“ цел;*
* *дадат примери на професии с нестопанска цел.*

****

**Материали :**

Презентация за професиите – „Трудът на хората“ -<http://www.slideshare.net/vesiii/6-54262238?next_slideshow=3>

Картинки за оцветяване с различните професии - <http://krokotak.com/2009/03/profesii/>

Бинго генератор - http://www.toolsforeducators.com/bingo/

****

**Описание**

**урок 1**

1. Започнахме занятието с презентацията на тема „Трудът на хората“ и припомняне на различни професии, които учениците познават от опита си до сега, изученото в училище и работата на родителите си. Обсъдихме защо всяка професия в важна и какъв би бил животът на хората без тези специалисти (например лекари, учители, пожарникари)
2. Обясних на учениците, че някои от тези професии/хора печелят пари за себе си или собственика на фирмата. Други от тези хора имат професия с „нестопанска цел“. Определете „*печалбата*“ като спечелените пари, след като разходите бъдат покрити*.* Определихме заедно какво е „дейност с нестопанска цел“ като служба за общото благо в полза на хората, която не носи печалба. Говорихме за библиотеката - Библиотеката събира пари от своите клиенти/абонати, за да покрие разходите за закупуване на литература, заплатата на служителите, поддръжка на пространството, но библиотеката не реализира печалба. Заедно с учениците изброихме още професии в общността, които са с нестопанска цел като: пожарникари, полицаи, пощальони, библиотекари и учители.
3. След това играхме на бинго с различни професии с „нестопанска цел“ . Беше забавно и интересно.

**Урок 2**

На следващия ден имахме специални гости в клас – **младши полицейски инспектор Оля Боянова и началник на дежурна смена в Шеста РСПБЗН – Ивайло Димитров**.

Двамата професионалисти демонстрираха по най-добрия начин какво представляват техните професии и предизвикаха възхищение и радост в децата. Двамата разказаха на учениците как минава един техен работен ден, с какви трудности се сблъскват и най-вече защо работят тази нелека работа. Обсъждахме интересни случки , правилата за безопасност вкъщи и в училище, как работи спешният телефон 112. Учениците имаха стотици въпроси и всеки искаше да разкаже какво знае за задълженията на пожарникарите и полицаите. Срещата и разговора с реални специалисти от нестопанския сектор беше безценна за малките ученици и така този урок ще бъде наистина запомнен и цялата информация осъзната реално от второкласниците.



**Идеи за надграждане**

*Биха могли да се включат и други дейности и игри, свързани с професиите в урок 1 : картинка за оцветяване с различни професии, Игра „Познай професията“ ( децата изтеглят листчета с написани професии и инструменти, всяко от тях трябва да се опита да обясни изтеглената професия с ключови думи) , групиране на дадени професии – със стопанска и нестопанска цел, проучване „Когато стана голям, ще стана...“*